Perheitä on yhdistetty, jotta Tanska ei rikkoisi Euroopan ihmisoikeussopimusta.

Maahanmuuttoviranomaiset ovat katsoneet, että ero puolisosta olisi traumaattisempaa kuin yhteen jääminen.

Avioliiton ikäraja on Tanskassa normaalisti 18 vuotta.

Nuorimmat lapsivaimot ovat olleet 14-vuotiaita. Arkistokuva. EPA / AOP

14-vuotiaita lapsimorsiamia on autettu yhteen aikuisten aviomiestensä kanssa Tanskassa, kirjoittaa brittiläinen The Times -lehti.

Tanskan maahanmuuttoviranomaiset ovat lehden mukaan päättäneet, että avioliiton osapuolten pakottaminen asumaan erillään toisistaan rikkoo oikeutta perhe-elämään, joka taataan Euroopan ihmisoikeussopimuksessa.

Times kirjoittaa, että nuorimmat Tanskaan muuttaneet lapsivaimot ovat 14-vuotiaita; toinen heistä odotti saapuessaan vauvaa 24-vuotiaalle aviomiehelleen ja toisen aviomies oli 28-vuotias.

Tanskan sisäministeri Inger Støjberg sanoi RT:n mukaan helmikuussa, että alle 18-vuotiaat avioliitossa olevat turvapaikanhakijat erotettaisiin aviopuolisoistaan. Ministerin ilmoitus tuli sen jälkeen, kun Metroexpress raportoi, että Tanskan vastaanottokeskuksissa elää 14-vuotiaita lapsimorsiamia.

Maahanmuuttajille poikkeuksia

Tanskassa laillinen alaikäraja naimisiinmenolle on 18 vuotta. Poikkeuksia tähän kuitenkin tehdään uuden ohjeistuksen mukaan maahanmuuttajien kohdalla ihmisoikeussopimukseen vedoten.

Tanskan maahanmuuttovirasto kirjoitti Timesin mukaan parlamentin asiaa koskevaan tiedusteluun virallisen vastauksen, joka kuului näin:

– Joissain tapauksissa on arvioitu, että erillisten majoitustilojen ylläpitäminen ei olisi yhteensopivaa Tanskan kansainvälisten sitoumusten kanssa, ja siksi näille pariskunnille on tarjottu yhteistä asumista.

Parlamentin jäsen Josephine Fock, joka on kampanjoinut asian puolesta, on tyytyväinen päätökseen.

– Puhumme ihmisistä, jotka ovat paenneet Tanskaan ja jotka on erotettu toisistaan. Joillain heistä on yhteisiä lapsia, ja yksittäisten turvapaikkatapausten tutkinta vie uskomattoman paljon aikaa, Fock sanoi.

Alaikäraja sukupuoliselle kanssakäymiselle on Tanskassa 15 vuotta. Alaikäisen seksuaalisesta hyväksikäytöstä voi normaalisti saada kahdeksan vuoden vankeustuomion.

Timesin mukaan alle 18-vuotiaita maahanmuuttajia, joiden tiedetään olevan avioliitossa, on Tanskassa 27 kappaletta.

Uutistoimisto Reuters kirjoitti aiemmin tänä vuonna, että viranomaiset ovat antaneet osan alaikäisistä tytöistä pysyä avioliitossa, koska uskovat, että se on vähemmän traumaattista kuin pakotettu ero sen jälkeen, kun henkilö on paennut sotaa tai vainoa esimerkiksi Syyriasta tai Afganistanista. Osa tytöistä on myös esiintynyt täysi-ikäisinä.

Myös Saksassa on havaittu lapsimorsiamia. Saksalaiset tuomioistuimet ovat niinikään antaneet poikkeuslupia 14- ja 15-vuotiaiden avioliitoille tapauksissa, joissa puolisot oli vihitty avioliittoon ulkomailla eikä pakkoavioliitosta ollut merkkejä.